**Priporočila za nosečnice v povezavi s COVID - 19**

**COVID - 19 - NOSEČNOST IN POROD**

**NOSEČNOST**

Podatkov o poteku COVID-19 v nosečnosti je trenutno malo.

**Blag potek bolezni.** Po do sedaj znanih podatkih nosečnice niso bolj ogrožene od splošne populacije, je pa potrebna posebna pozornost pri nosečnicah s pridruženimi boleznimi. Trenutno ni podatkov o smrti nosečnic zaradi COVID-19. Bolezen pri nosečnicah običajno poteka z znaki blage gripe/prehlada, predvsem s kašeljem, vročino in kratko sapo.

**Ni dokazov, da virus prehaja na plod v nosečnosti.** Testirali so amnijsko tekočino, posteljico, popkovnico, vzeli brise žrela novorojencem in materino mleko okuženih nosečnic, vsi testi so bili negativni na virus. Trenutno ni dokazov o prenosu preko genitalij.

**Vpliv na plod**. Ni podatkov o povečanem tveganju za splav. Ker ni znakov prehoda virusa na plod v maternici, je možnost prirojenih napak ploda zaradi virusa malo verjetna.

**V primeru akutne okužbe s COVID-19 v nosečnosti**, naj nosečnice postopajo po uradno objavljenih priporočilih. Svetuje se pregled pri ginekologu 14 dni po končani okužbi.

**POROD**

**Obveščanje lokalnih porodnišnic**. Priporočamo, da ženske z znaki okužbe in pričetkom poroda, predhodno obvestijo lokalno porodnišnico o svojem prihodu.

**Način poroda**. COVID-19 naj ne vpliva na način poroda. Izjema je respiratorno stanje nosečnice, ki zahteva urgentno dokončanje nosečnosti.

**Obporodna analgezija.** Ni kontraindikacij za epiduralno analgezijo in spinalno anestezijo.

**Odloženo pretisnjenje popkovnice.** Po trenutnih podatkih je odloženo pretisnjenje popkovnice še vedno priporočljivo. Otroka se obriše in neguje kot običajno.

**DOJENJE**

**Dojenje se svetuje.** Do sedaj še ni dokazanega prehoda virusa preko materinega mleka na otroka. Po trenutnih podatkih so koristi dojenja večje od tveganja prenosa, zato se dojenje svetuje. Potreben je posvet z materjo, saj je prenos ob dojenju, zaradi bližnjega kontakta, vseeno možen.

V primeru dojenja so potrebni zaščitni ukrepi:

* Umivanje rok pred dotikanjem otroka, dojk ali črpalke in stekleničk.
* Nošenje obrazne maske med dojenjem.
* Črpalke za črpanje mleka naj bodo samo za lastno uporabo.
* Dosledne upoštevanje čiščenja črpalke po vsaki uporabi.
* Možnost je tudi hranjenje otroka z načrpanim mlekom s strani druge zdrave osebe.